C 132/84
HR
Službeni list Europske unije
24.3.2022.
srijeda, 6. listopada 2021.
u pogledu vanjske i sigurnosne politike, koje bi vodili potpredsjednik Komisije / Visoki predstavnik i državni tajnik SAD-a i koje bi se temeljilo na redovitom kontaktu s političkim direktorima; poziva na snažno vodstvo EU-a i učinkovitu koordinaciju s SAD-om kako bi se suzbile inicijative usmjerene na prekrajanje granica i slične podnacionalne inicijative za produbljivanje etničke podjele i segregacije, kao i pitanje kineskih ulaganja i financiranja u cijeloj regiji i njihovog učinka na demokratsko upravljanje i okoliš; naglašava važnost bliske suradnje i koordinacije između EU-a i SAD-a u borbi protiv zarobljavanja država, korupcije, organiziranog kriminala, vanjskog uplitanja i napada na slobodu medija te promicanja vladavine prava, temeljitih reformi, dobrosusjedskih odnosa i pomirenja te cilja euroatlantske integracije; ističe vodeću ulogu EU-a u procesu normalizacije odnosa između Srbije i Kosova;
93. naglašava zajednički interes u potpori dugoročnom održivom miru, stabilnosti, sigurnosti, otpornosti, demokraciji i poštovanju ljudskih prava u južnom Kavkazu; pozdravlja angažman SAD-a u regiji, u suradnji s EU-om, među ostalim putem mehanizama kao što je OESS-ova skupina iz Minska;
94. poziva EU i SAD da se zajednički uhvate u koštac sa sustavnim i sve brojnijim prijetnjama zaštiti i očuvanju kulturne baštine, među ostalim krijumčarenjem kulturnih artefakata, posebno u područjima sukoba; potiče prihvaćanje strategije koja uključuje snažne kampanje za podizanje razine osviještenosti javnosti, univerzalnu osudu trgovanja antikvitetima nepoznatog podrijetla, uspostavu jedinstvenog kodeksa ponašanja za zaštitu kulturnih lokaliteta, poticanje bolje suradnje među različitim agencijama za izvršavanje zakonodavstva, što uključuje neposrednu razmjenu informacija među nacionalnim obavještajnim agencijama, i povećanu suradnju između tijela kaznenog progona te umjetničkih i arheoloških zajednica;
95. napominje da su kineski gospodarski utjecaj, geopolitička moć i različiti oblici projekcije kineske moći te vojna snaga doveli do sukoba njezina sustava autoritarnog upravljanja sa zapadnim sustavima upravljanja koji se temelje na liberalnim demokratskim vrijednostima; podsjeća na povećanu prisutnost Kine na međunarodnoj pozornici i u Europi putem inicijative „Jedan pojas, jedan put” te njezinih aktivnosti u kiberprostoru, na Arktiku i u Africi; u tom pogledu naglašava da je Kina postala sustavni suparnik i konkurent, ali da bi trebala biti i važan partner u rješavanju mnogih globalnih problema; uvjeren je da je zajednički transatlantski pristup odnosu s Kinom najbolji način osiguravanja mirnog, održivog i uzajamno korisnog dugoročnog odnosa s tom zemljom; u tom kontekstu pozdravlja nedavno ponovno pokretanje sveobuhvatnog strateškog dijaloga na visokoj razini između EU-a i SAD-a o Kini te smatra da bi on trebao ponuditi ključni mehanizam za promicanje naših interesa i upravljanje našim razlikama te istražiti mogućnosti za multilateralnu suradnju EU-a i SAD-a s Narodnom Republikom Kinom o zajedničkim i globalnim izazovima, kao što su klimatske promjene, rizici povezani sa zdravljem, poštovanje ljudskih prava, kiberprostor, nadzor naoružanja, neširenje oružja i nove disruptivne tehnologije; naglašava potrebu za snažnom parlamentarnom dimenzijom tog dijaloga; poziva na razvoj širokog raspona političkih instrumenata i, gdje je to moguće, traženje transatlantskih sinergija u odnosima s Kinom; u tom pogledu naglašava da EU i SAD dijele vrlo ozbiljne zabrinutosti zbog sustavnog kršenja ljudskih prava u Kini, posebno u pogledu ujgurske zajednice; čvrsto vjeruje da odnosi s Narodnom Republikom Kinom, kako bilateralni tako i drugi, uvijek moraju uključivati zaštitu i promicanje zajedničkih demokratskih vrijednosti te da svaki multilateralni program mora imati u svom središtu načelo potpune usklađenosti s međunarodnim pravom i zaštite ljudskih prava;
96.
ističe potrebu za istraživanjem područja konvergencije te moguće suradnje i bolje koordinacije i savjetovanja između SAD-a i EU-a u pogledu Kine kako bi se izbjegle transatlantske napetosti, kao što su one koje su uslijedile nakon donošenja trilateralnog sigurnosnog sporazuma SAD-a, Ujedinjene Kraljevine i Australije poznatog pod nazivom AUKUS bez savjetovanja s EU-om kao saveznikom, posebno u vezi sa zaštitom ljudskih prava i prava manjina te smirivanjem napetosti u Južnokineskom i Istočnom kineskom moru, Hong Kongu te u Tajvanskom tjesnacu; naglašava važnost Konvencije Ujedinjenih naroda o pravu mora (UNCLOS) kao pravne osnove za rješavanje sukoba; ponovno ističe svoju potporu inicijativama za zajedničku povezivost, među ostalim u okviru nove najavljene strategije EU-a Global Gateway („Globalni portal”);
97. pozdravlja nedavno ostvareni napredak EU-a u indo-pacifičkoj strategiji; poziva na njezinu brzu i sveobuhvatnu provedbu jer je u interesu EU-a i njome bi se promicale njegove vrijednosti te ističe relevantnost te geostrateške regije u kojoj se nalaze zajednički transatlantski demokratski prijatelji i partneri kao što su Japan, Južna Koreja, Australija i Novi Zeland te Tajvan i poziva na jačanje partnerstva i koordinacije između EU-a i SAD-a u indo-pacifičkoj regiji; podsjeća na važnost učvršćivanja strateških veza s članicama ASEAN-a i s Forumom pacifičkih otoka;